Valskermsweef: Man gered ná landing skeefloop(Foto: ER24) ’n 35-jarige man is Saterdag na ’n hospitaal in Nelspruit geneem nadat sy landing skeefgeloop het toe hy in Mpumalanga besig was met valskermsweef. Ross Campbell, woordvoerder van ER24, sê die nooddienste is laat Saterdagmiddag saam met Lowveld Off Road Rescue ontbied nadat die man 20 meter teen ŉ rotsagtige heuwel by die Bambi-valskermsweefklub afgerol het. Die nood- en reddingsdienste kon omstreeks 17:15 by hul aankoms op die toneel by die man uitkom en vasstel dat hy matige beserings in die voorval opgedoen het. Die man is ná ’n reddingspoging van twee uur lank met ’n tou na bo gehys waarna hy na die Mediclinic Nelspruit geneem is vir verdere mediese behandeling.